Edizzjoni Provviżorja
SENTENZA TAL-QORTI ĠENERALI (Is-Sitt Awla)
29 ta’ April 2026 (*)
“Varjetajiet ta’ pjanti – Għoti tad-dritt Komunitarju
lil varjetajiet tal-pjanti għall-varjetà ta’ patata ‘Melrose’ – Nuqqas ta’ ħlas fit-termini tat-taxxa annwali – Annullament tad-dritt – Talba għal restitutio in integrum – Ġurisdizzjoni tal-Bord tal-Appell – Kunċett ta’
‘ċirkustanzi partikolari’ – Kundizzjonijiet għan-notifika tad-deċiżjonijiet u tal-komunikazzjonijiet taċ-CPVO”
Fil-Kawża T‑573/24,
Romagnoli Fratelli SpA, stabbilita f’Bologna (l-Italja), irrappreżentata minn E. Truffo u A. Iurato, avukati,
rikorrent,
vs
L-Uffiċċju Komunitarju tal-Varjetajiet tal-Pjanti (CPVO), irrappreżentat minn M. García-Moncó Fuente, M. Fortin, A. Christ u A. Pontecorvi, bħala aġenti,
konvenut,
IL-QORTI ĠENERALI (Is-Sitt Awla),
komposta minn P. Škvařilová-Pelzl, Presidenta, I. Nõmm (Relatur) u D. Kukovec, Imħallfin,
Reġistratur: V. Di Bucci,
wara li rat il-fażi bil-miktub tal-proċedura, b’mod partikolari l-miżura ta’ organizzazzjoni tal-proċedura tas‑26 ta’ Novembru 2025 u r-risposti tar-rikorrenti u taċ-CPVO, ippreżentati lill-Qorti Ġenerali, rispettivament fit‑12 u fil‑11 ta’ Diċembru 2025,
wara li rat l-assenza ta’ talba għall-iffissar ta’ seduta mressqa mill-partijiet fit-terminu ta’ tliet ġimgħat mid-data tan-notifika tal-għeluq tal-fażi bil-miktub tal-proċedura u wara li ddeċidiet, skont l-Artikolu 106(3) tar-Regoli tal-Proċedura tal-Qorti Ġenerali, li tagħti deċiżjoni mingħajr il-fażi orali tal-proċedura,
tagħti l-preżenti
Sentenza
1        Permezz tar-rikors tagħha bbażat fuq l-Artikolu 263 TFUE, ir-rikorrenti, Romagnoli Fratelli SpA, titlob l-annullament tad-deċiżjoni tal-Bord tal-Appell tal-Uffiċċju Komunitarju tal-Varjetajiet tal-Pjanti (CPVO) tat‑3 ta’ Awwissu 2024 (Każ A001/2023) (iktar ’il quddiem id-“deċiżjoni kkontestata”).
Fatti li wasslu għall‑kawża u fatti sussegwenti għall‑preżentata tar‑rikors
2        Fl‑10 ta’ Diċembru 2009, Meranini & C. Srl ressqet applikazzjoni għal dritt Komunitarju
għal varjetà ta’ pjanti quddiem iċ-CPVO, skont ir-Regolament tal-Kunsill (KE) Nru 2100/94 tas‑27 ta’ Lulju 1994 dwar drittijiet ta’ varjetajiet ta’ pjanti fil-Komunità (ĠU Edizzjoni Speċjali bil-Malti, Kapitolu 3, Vol. 16, p. 390). Din l-applikazzjoni ġiet irreġistrata bin-numru 2009/2240.
3        Il-varjetà ta’ pjanti li għaliha saret l-applikazzjoni għal dritt Komunitarju hija l-varjetà ta’ patata Melrose, li tappartjeni għall-ispeċi Solanum tuberosum L.
4        Permezz ta’ deċiżjoni taċ-CPVO tal‑20 ta’ Frar 2012, id-dritt
Komunitarju ngħata għall-varjetà ta’ pjanti inkwistjoni.
5        Mill‑24 ta’ April 2018 u wara trasferiment tad-dritt Komunitarju tal-varjetà ta’ pjanti inkwistjoni, ir-rikorrenti saret detentur tad-dritt Komunitarju tal-imsemmija varjetà ta’ pjanti.
6        Fis‑27 ta’ Ottubru 2021, inħarġet nota ta’ debitu rigward il-ħlas tat-taxxa annwali għad-dritt Komunitarju tal-varjetà ta’ pjanti inkwistjoni u ntbagħtet miċ-CPVO lir-rikorrenti fuq l-ispazju personali ta’ din tal-aħħar, imsejjaħ “MyPVR”.
7        Peress li n-nota ta’ debitu ma tħallsitx fit-terminu stabbilit, intbagħtet tfakkira formali lir-rikorrenti fl‑10 ta’ Jannar 2022, konformement mal-Artikolu 83(2) tar-Regolament Nru 2100/94, permezz tal-ispazju personali MyPVR. Fil-kuntest ta’ din it-tfakkira, iċ-CPVO stieden lir-rikorrenti tħallas l-ammont dovut bħala taxxa annwali f’terminu ta’ xahar, sabiex jiġi evitat l-annullament tad-dritt Komunitarju għall-varjetà ta’ pjanti inkwistjoni skont l-Artikolu 21(2)(ċ) tal-imsemmi regolament.
8        Fis‑16 ta’ Frar 2022, peress li d-dokumenti relatati mat-taxxa annwali ma tniżżlux mir-rikorrenti mill-ispazju personali MyPVR, iċ-CPVO bagħat lil din tal-aħħar tfakkira oħra permezz ta’ posta elettronika, mingħajr madankollu ma estenda t-terminu għall-ħlas.
9        Fil‑21 ta’ Marzu 2022, peress li t-taxxa annwali ma kinitx tħallset fit-terminu stabbilit, iċ-CPVO annulla d-dritt Komunitarju tal-varjetà ta’ pjanti inkwistjoni (iktar ’il quddiem id-“deċiżjoni tal‑21 ta’ Marzu 2022”). Id-deċiżjoni dwar dan l-annullament ġiet innotifikata lir-rikorrenti fit‑22 ta’ Marzu 2022 u hija preżunta li ġiet innotifikata fit‑30 ta’ Marzu 2022.
10      Fis‑6 ta’ Mejju 2022, ir-rikorrenti ressqet talba għal restitutio in integrum, skont l-Artikolu 80 tar-Regolament Nru 2100/94, fir-rigward tat-terminu għall-ħlas tat-taxxa annwali msemmija iktar ’il fuq.
11      Fis‑6 ta’ Mejju 2022 ukoll, ir-rikorrenti ħallset it-taxxa annwali li sa dak iż-żmien kienet għadha ma tħallsitx.
12      Permezz tad-deċiżjoni tas‑7 ta’ Novembru 2022, iċ-CPVO ma laqax it-talba għal restitutio in integrum tar-rikorrenti (iktar’ il quddiem id-“deċiżjoni tas‑7 ta’ Novembru 2022”).
13      Fil‑5 ta’ Jannar 2023, ir-rikorrenti ppreżentat rikors quddiem il-Qorti Ġenerali, irreġistrat bin-numru T‑2/23, kontra d-deċiżjoni tas‑7 ta’ Novembru 2022.
14      Fis‑6 ta’ Jannar 2023, ir-rikorrenti ppreżentat appell quddiem il-Bord tal-Appell taċ-CPVO kontra d-deċiżjoni tal‑21 ta’ Marzu 2022 li permezz tagħha ċ-CPVO kien annulla d-dritt Komunitarju tal-varjetà ta’ pjanti inkwistjoni.
15      Fis‑6 ta’ Jannar 2023 ukoll, ir-rikorrenti ppreżentat talba għal restitutio in integrum relatat mat-terminu mogħti sabiex tkun tista’ tippreżenta appell kontra d-deċiżjoni tal‑21 ta’ Marzu 2022, peress li t-terminu ta’ xahrejn għall-preżentata ta’
appell kontra din id-deċiżjoni quddiem il-Bord tal-Appell taċ-CPVO, previst fl-Artikolu 69 tar-Regolament Nru 2100/94, kien skada.
16      Permezz tas-sentenza tas‑17 ta’ April 2024, Romagnoli Fratelli vs CPVO (Melrose) (T‑2/23, EU:T:2024:247), il-Qorti Ġenerali ċaħdet ir-rikors kontra d-deċiżjoni tas‑7 ta’ Novembru 2022. Fl‑14 ta’ Ġunju 2024, ir-rikorrenti appellat minn din is-sentenza.
17      Fit‑3 ta’ Awwissu 2024, il-Bord tal-Appell adotta d-deċiżjoni kkontestata. L-ewwel nett, huwa qies li l-appell kontra d-deċiżjoni tal‑21 ta’ Marzu 2022 kien tardiv. Fil-fatt, huwa fakkar li l-imsemmija deċiżjoni kienet meqjusa li ġiet innotifikata lir-rikorrenti fit‑30 ta’ Marzu 2022, li t-terminu għall-preżentata ta’
appell kien għalhekk skada fit‑30 ta’ Mejju 2022 u li l-appell kien ġie ppreżentat iktar minn seba’ xhur wara l-iskadenza tiegħu. It-tieni nett, il-Bord tal-Appell taċ-CPVO qies li huwa kien kompetenti sabiex jiddeċiedi huwa stess fuq it-talba għal restitutio in integrum. It-tielet nett, fuq il-mertu, huwa ċaħad it-talba għal restitutio in integrum minħabba li r-rikorrenti ma kinitx uriet li hija kienet affaċċjat ċirkustanzi partikolari u lanqas li hija kienet uriet id-diliġenza kollha meħtieġa sabiex il-kundizzjonijiet previsti fl-Artikolu 80(1) tar-Regolament Nru 2100/94 jiġu ssodisfatti. Ir-raba’ nett, fl-aħħar nett, billi bbaża ruħu fuq din iċ-ċaħda, huwa kkonkluda li l-appell kontra d-deċiżjoni tal‑21 ta’ Marzu 2022 kellu jiġi miċħud bħala inammissibbli. Id-deċiżjoni kkontestata ġiet innotifikata lir-rikorrenti fl‑10 ta’ Settembru 2024.
18      Permezz tas-sentenza tal‑1 ta’ Awwissu 2025, Romagnoli Fratelli vs CPVO (C‑426/24 P, mhux ippubblikata, EU:C:2025:619), il-Qorti tal-Ġustizzja ċaħdet l-appell mis-sentenza tas‑17 ta’ April 2024, Melrose (T‑2/23, EU:T:2024:247).
It-talbiet tal-partijiet
19      Ir-rikorrenti titlob, essenzjalment, li l-Qorti Ġenerali jogħġobha:
–        tannulla d-deċiżjoni kkontestata;
–        tiddikjara ammissibbli t-talba għal restitutio in integrum quddiem il-Bord tal-Appell taċ-CPVO;
–        terġa’ tistabbilixxi d-dritt Komunitarju tal-varjetà ta’ pjanti inkwistjoni;
–        tikkundanna liċ-CPVO għall-ispejjeż.
20      Iċ-CPVO jitlob, essenzjalment, li l-Qorti Ġenerali jogħġobha:
–        tiċħad ir-rikors bħala infondat;
–        tikkundanna lir-rikorrenti għall-ispejjeż.
Fuq l-ammissibbiltà tal-provi ppreżentati għall-ewwel darba quddiem il-Qorti Ġenerali
21      Iċ-CPVO jitlob essenzjalment li parti mill-Anness 10 kif ukoll l-Annessi 11 sa 14 u 16 sa 18 tar-rikors jiġu ddikjarati inammissibbli minħabba li ma ġewx ippreżentati mir-rikorrenti matul il-proċedura amministrattiva quddiemha.
22      Għandu jiġi kkonstatat li l-Annessi 10 sa 14 (bl-eċċezzjoni tal-organigramma tar-rikorrenti għas-sena 2022, li tinsab fir-raba’ paġna tal-Anness 10) u 16 sa 18 tar-rikors ma jinsabux fil-fajl tal-proċedimenti quddiem iċ-CPVO.
23      F’dan ir-rigward, għandu jitfakkar li, skont il-ġurisprudenza, il-legalità ta’ att tal-Unjoni għandha tiġi evalwata fid-dawl tal-informazzjoni disponibbli għall-istituzzjoni fiż-żmien tal-adozzjoni tiegħu. B’hekk, quddiem il-qorti tal-Unjoni, wieħed ma jistax jinvoka fatti li ma tressqux matul il-proċedura amministrattiva (sentenza tas‑17 ta’ April 2024, Melrose, T‑2/23, EU:T:2024:247, punt 32; ara wkoll, b’analoġija, is-sentenza tat‑8 ta’ Marzu 2023, Novasol vs ECHA,
T‑70/22, mhux ippubblikata, EU:T:2023:106, punt 22).
24      Għaldaqstant, peress li l-annessi msemmija fil-punt 22 iktar ’il fuq ġew prodotti għall-ewwel darba quddiem il-Qorti Ġenerali, huma ma jistgħux jittieħdu inkunsiderazzjoni għall-finijiet tal-istħarriġ tal-legalità tad-deċiżjoni kkontestata u għandhom, għalhekk, jiġu esklużi.
Fuq il-mertu
25      Preliminarjament, għandu jiġi rrilevat li huwa paċifiku li l-appell ippreżentat quddiem il-Bord tal-Appell taċ-CPVO kontra d-deċiżjoni tal‑21 ta’ Marzu 2022 ġie ppreżentat iktar minn seba’ xhur wara l-iskadenza tat-terminu għall-preżentata ta’ appell. It-talba għal restitutio in integrum imressqa mir-rikorrenti fis‑6 ta’ Jannar 2023 kienet għalhekk intiża sabiex jiġi stabbilit mill-ġdid id-dritt tagħha li tippreżenta appell kontra d-deċiżjoni tal‑21 ta’ Marzu 2022.
26      F’dan ir-rigward, il-Bord tal-Appell taċ-CPVO sostna, fil-punti 28 u 29 tad-deċiżjoni kkontestata, li t-terminu li kien skada u li kien ta lok għat-talba għal restitutio in integrum kien jikkonċerna terminu li kellu jiġi osservat fil-konfront tiegħu, u mhux fil-konfront tal-ewwel istanza taċ-CPVO. Konsegwentement, huwa qies li l-appell kontra d-deċiżjoni tal‑21 ta’ Marzu 2022 u t-talba għal restitutio in integrum kienu inseparabbli u li għalhekk huwa kien kompetenti sabiex jeżamina din it-talba.
27      Din il-konklużjoni tal-Bord tal-Appell taċ-CPVO fir-rigward tal-kompetenza tiegħu sabiex jiddeċiedi dwar it-talba għal restitutio in integrum, li barra minn hekk jaqblu magħha l-partijiet, għandha tiġi approvata.
28      F’dan ir-rigward, għandu jitfakkar li l-Kapitolu VI tar-Raba’ Parti tar-Regolament Nru 2100/94 jipprevedi sensiela ta’ “dispożizzjonijiet li jirregolaw il-proċedura”.
29      Fost id-dispożizzjonijiet imsemmija fil-punt 28 iktar ’il fuq hemm l-Artikolu 80(1) tar-Regolament Nru 2100/94. Dan jipprovdi li “[m]eta, minkejja li tkun ingħatat l-attenzjoni kollha meħtieġa fiċ-ċirkostanzi partikolari, l-applikant għal dritt tal-Komunità tal-varjetajiet ta’ pjanti jew id-detentur jew xi parti oħra fil-proċeduri quddiem l-Uffiċċju ma setgħax josserva l-limitu ta’ żmien rigward [ta’ dan tal-aħħar], id-drittijiet tiegħu għandhom, b’applikazzjoni, jingħataw lura jekk in-nuqqas tiegħu dwar il-limitu ta’ żmien jirriżulta direttament, permezz [tal-imsemmi] regolament, fit-telf ta’ xi dritt jew mezz ta’ rimedju.”
30      Għandu jiġi enfasizzat li, b’differenza minn dispożizzjonijiet oħra li jirregolaw il-proċedura li tinsab fil-Kapitolu VI tar-Raba’ Parti tar-Regolament Nru 2100/94, bħall-Artikolu 77 tal-imsemmi regolament, li jiddistingwu l-proċedimenti “quddiem l-Uffiċċju” minn dawk “quddiem il-Bord tal-Appell”, xejn ma jindika, fl-Artikolu 80(1) ta’ dan ir-regolament, li l-kunċett ta’ “uffiċċju” li jinsab fih jeskludi lill-Bord tal-Appell. Għalhekk, bħall-kamp ta’ applikazzjoni tal-Artikolu 75 tar-Regolament Nru 2100/94, li jipprevedi li “deċiżjonijiet ta’ l-Uffiċċju għandhom ikollhom magħhom dikjarazzjoni tal-bażi li fuqhom ikunu bbażati”, il-kamp ta’ applikazzjoni tal-Artikolu 80(1) ta’ dan l-istess regolament jista’ jinftiehem bħala li jinkludi l-Bord tal-Appell.
31      Il-fatt li ebda dispożizzjoni tar-Regolament Nru 2100/94 ma tipprevedi b’mod espliċitu li, meta talba għal restitutio in integrum tikkonċerna terminu li applikant ma kienx f’pożizzjoni li josserva quddiem il-Bord tal-Appell taċ-CPVO, dan tal-aħħar huwa kompetenti sabiex jiddeċiedi dwaru ma jfissirx li l-imsemmi bord ma għandux tali kompetenza.
32      Fil-fatt, l-ewwel nett, għandu jiġi enfasizzat li l-Artikolu 35 tar-Regolament Nru 2100/1994, li jikkonċerna t-tqassim intern tal-kompetenzi fir-rigward tad-deċiżjonijiet meħuda miċ-CPVO, jipprevedi, fil-paragrafu 1 tiegħu, kompetenza ta’ prinċipju tal-President taċ-CPVO għad-deċiżjonijiet kollha li ma jaqgħux taħt il-Bordijiet tal-Appell u, fil-paragrafu 2 tiegħu, kompetenza ta’ attribuzzjoni għal kumitat.
33      L-Artikolu 81(1) tar-Regolament Nru 2100/94 jipprevedi li, fl-assenza ta’ dispożizzjonijiet proċedurali fl-imsemmi regolament jew fid-dispożizzjonijiet adottati bis-saħħa ta’ dan, iċ-CPVO għandu japplika l-prinċipji tal-kodiċi ta’ proċedura ġeneralment irrikonoxxuti fl-Istati Membri. Issa, fil-qasam tar-restitutio in integrum, l-awtorità kompetenti sabiex tiddeċiedi dwar ir-rikors hija, bħala prinċipju u skont il-prinċipju ta’
paralleliżmu tal-kompetenzi, dik li kienet kompetenti sabiex tikkonstata n-nuqqas ta’ osservanza tat-terminu.
34      Il-qari flimkien tal-Artikoli 35 u 81 tar-Regolament Nru 2100/1994 jista’ għalhekk iwassal sabiex jiġi rrikonoxxut li l-leġiżlatur tal-Unjoni ried impliċitament jippermetti lill-Bord tal-Appell taċ-CPVO jeżamina talba għal restitutio in integrum li tikkonċerna terminu li applikant ma kienx f’pożizzjoni li josserva quddiemu.
35      It-tieni nett, l-Artikolu 7 tar-Regolament tal-Kummissjoni (KE) Nru 874/2009 tas‑17 ta’ Settembru 2009 li jistabbilixxi r-regoli ta’ implimentazzjoni sabiex jiġi applikat ir-Regolament tal-Kunsill (KE) Nru 2100/94 rigward il-proċedimenti quddiem l-Uffiċċju Komunitarju tal-Varjetajiet tal-Pjanti (ĠU 2009, L 251, p. 3), jipprevedi, ċertament, li l-kumitati għandhom jiddeċiedu dwar il-kwistjonijiet relatati mar-restitutio in integrum imsemmija fl-Artikolu 80 tar-Regolament Nru 2100/94. Madankollu, l-Artikolu 7 tar-Regolament Nru 874/2009 jipprovdi li l-eżami ta’ dawn il-kwistjonijiet għandu jiżdied mad-deċiżjonijiet li l-kumitati jieħdu bis-saħħa tal-kompetenza ta’
attribuzzjoni li huma jisiltu mill-Artikolu 35(2) tar-Regolament Nru 2100/94. Għalhekk, moqri fid-dawl ta’ din l-aħħar dispożizzjoni, l-Artikolu 7 tar-Regolament Nru 874/2009 jista’ jiġi interpretat fis-sens li jagħti kompetenza lill-kumitati sabiex jiddeċiedu dwar kwistjonijiet ta’ restituzzjoni sħiħa biss fl-oqsma li fihom huma rċevew kompetenza ta’ attribuzzjoni skont l-Artikolu 35(2) tar-Regolament Nru 2100/94. Tali interpretazzjoni hija konformi mal-prinċipju li regolament ta’ implimentazzjoni għandu jkun is-suġġett, sa fejn huwa possibbli, ta’ interpretazzjoni konformi mad-dispożizzjonijiet tar-Regolament bażiku (sentenzi tal‑24 ta’ Ġunju 1993, Dr Tretter, C‑90/92, EU:C:1993:264, punt 11, u tal‑10 ta’ Settembru 1996, Il‑Kummissjoni vs Il‑Ġermanja, C‑61/94, EU:C:1996:313, punt 52). Issa, skont tali interpretazzjoni tal-Artikolu 7 tar-Regolament Nru 874/2009, il-kwistjoni tar-restitutio in integrum relatata ma’ terminu li applikant ma kienx f’pożizzjoni li josserva quddiem il-Bord tal-Appell taċ-CPVO ma taqax taħt il-kompetenza tal-kumitati.
36      Għandu jingħad ukoll li r-raġuni wara l-Artikolu 7 tar-Regolament Nru 874/2009 tinsab fil-ħtieġa li tiġi identifikata, fil-livell taċ-CPVO, il-persuna kompetenti (jiġifieri l-president jew persuna taħt l-awtorità tiegħu) jew il-kumitat kompetenti sabiex jiddeċiedi dwar it-talba għal restitutio in integrum meta n-nuqqas ta’ osservanza tat-terminu jkun seħħ quddiem din l-istanza. Min-naħa l-oħra, tali identifikazzjoni fl-imsemmi regolament ma hija ta’ ebda utilità meta hija kkonċernata talba għal restitutio in integrum dwar terminu li ma ġiex osservat quddiem il-Bord tal-Appell taċ-CPVO. Fil-fatt, din tal-aħħar hija preċiżament l-unika waħda kompetenti sabiex tiddeċiedi l-kwistjoni u għalhekk ma għandhiex bżonn tiġi identifikata f’dan ir-rigward b’mod espliċitu fir-Regolament Nru 2100/94.
37      It-tielet nett, kif jirriżulta mill-premessa sitta u għoxrin tar-Regolament Nru 2100/94, “d-dmirijiet u s-setgħat [taċ-CPVO], inkluż il-Bord ta’ l-Appell, li għandu x’jaqsam ma’ l-għoti, it-terminazzjoni jew il-verifika tad-drittijiet tal-Komunità tal-varjetajiet ta’ pjanti u l-pubblikazzjonijiet għandhom sa fejn ikun possibbli jkunu mudellati fuq ir-regoli żviluppati għal sistemi oħrajn, kif għandha tkun ukoll l-istruttura ta’ l-Uffiċċju u r-Regoli ta’ Proċedura, il-kollaborazzjoni mal-Kummissjoni u l-Istati Membri b’mod partikolari permezz ta’ Kunsill Amministrattiv, l-involviment ta’ l-Uffiċċji ta’ l-Eżamijiet f’eżamijiet tekniċi u wkoll u l-miżuri meħtieġa għall-budget”.
38      F’dan ir-rigward, il-Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) ingħata l-kompetenza li jieħu konjizzjoni ta’
talba għal restitutio in integrum meta l-att mhux imwettaq li huwa s-suġġett tal-imsemmi talba jikkonċerna appell ippreżentat tardivament quddiemu. Fil-fatt, ir-Regolament (UE) 2017/1001 tal-Parlament Ewropew u tal-Kunsill tal‑14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1, rettifika fil-ĠU L, 2025/90765), jipprevedi, fl-Artikolu 104(4) tiegħu taħt it-titolu “Restitutio in integrum”, li “[i]d-dipartiment li għandu l-kompetenza li jiddeċiedi dwar l-att li ma jkunx sar għandu jieħu deċiżjoni dwar l-applikazzjoni”, konformement mal-prinċipju ta’
parallelliżmu tal-kompetenzi mfakkar fil-punt 33 iktar ’il fuq.
39      F’dan is-sens, għandhom jiġu interpretati wkoll, sa fejn huwa possibbli, il-kompetenzi taċ-CPVO, inklużi l-Bordijiet tal-Appell tiegħu, billi tittieħed ispirazzjoni mir-regoli msemmija iktar ’il fuq stabbiliti għall-EUIPO mir-Regolament 2017/1001, li jinkoraġġixxi wkoll li jiġi kkunsidrat li l-Bord tal-Appell taċ-CPVO għandu jkun kompetenti sabiex jeżamina talba għal restitutio in integrum dwar terminu li applikant ma kienx f’pożizzjoni li josserva quddiemu.
40      Mill-punti 28 sa 39 iktar ’il fuq jirriżulta li l-Bord tal-Appell taċ-CPVO qies ġustament li huwa kien kompetenti sabiex jiddeċiedi dwar it-talba għal restitutio in integrum, li kienet ibbażata fuq in-nuqqas ta’ osservanza mir-rikorrenti tat-terminu għall-preżentata ta’ appell quddiemu.
41      Ir-rikors huwa bbażat fuq erba’ motivi, ibbażati, l-ewwel wieħed, fuq evalwazzjoni żbaljata tal-eżistenza ta’ każ ta’ forza maġġuri minħabba l-pandemija tal-COVID‑19, it-tieni wieħed, fuq evalwazzjoni żbaljata tal-eżistenza ta’ żball skużabbli, it-tielet wieħed, fuq interpretazzjoni żbaljata jew impreċiża tal-provi u, ir-raba’ wieħed, fuq ksur tal-Artikolu 65 tar-Regolament Nru 874/2009.
42      Il-Qorti Ġenerali tqis li huwa xieraq li l-ewwel tliet motivi jiġu eżaminati flimkien u li sussegwentement issir l-analiżi tar-raba’ motiv.
Fuq l-ewwel, it-tieni u t-tielet motiv, ibbażati rispettivament fuq evalwazzjoni żbaljata tal-eżistenza ta’ każ ta’ forza maġġuri minħabba l-pandemija tal-COVID‑19, fuq evalwazzjoni żbaljata tal-eżistenza ta’ żball skużabbli u fuq interpretazzjoni żbaljata jew impreċiża tal-provi
43      Permezz tal-ewwel, tat-tieni u tat-tielet motiv tagħha, ir-rikorrenti tikkritika, essenzjalment, lill-Bord tal-Appell taċ-CPVO talli injora li hija kienet ikkonfrontata b’każ ta’ forza maġġuri kkawżat mill-pandemija tal-COVID‑19. Fil-fatt, hija tqis li l-imsemmi Bord tal-Appell ma wettaqx evalwazzjoni bbażata fuq il-fatti, iżda sempliċement ikkunsidra li l-provi prodotti ma kinux konklużivi. Issa, fl-ewwel lok, ir-rikorrenti tinvoka diversi assenzi minħabba raġunijiet mediċi tal-membri tal-persunal tagħha. Hija tindika b’mod partikolari l-assenza tal-unika impjegata responsabbli għall-kuntatti u għall-korrispondenza maċ-CPVO. Fit-tieni lok, hija ssostni li, fid-dawl tas-sitwazzjoni tagħha ta’ impriża agrikola ta’ daqs medju, kull forma ta’ nuqqas ta’ persunal kienet tikkostitwixxi għaliha każ ta’ forza maġġuri. Hija żżid f’dan il-kuntest li l-ostakoli kemm finanzjarji kif ukoll legali pprekludewha milli ttaffi n-nuqqas ta’ persunal.
44      Iċ-CPVO jikkontesta l-argumenti mqajma insostenn ta’ dawn il-motivi.
45      Skont l-Artikolu 80(1) tar-Regolament Nru 2100/94, meta, minkejja li tkun ingħatat l-attenzjoni kollha meħtieġa fiċ-ċirkustanzi partikolari, l-applikant għal dritt tal-Komunità tal-varjetajiet ta’ pjanti jew id-detentur jew xi parti oħra fil-proċeduri quddiem iċ-CPVO ma setgħax josserva terminu rigward dan tal-aħħar, id-drittijiet tiegħu għandhom, fuq talba, jingħataw lura jekk in-nuqqas tiegħu li josserva t-terminu jirriżulta direttament, permezz ta’ dan ir-regolament, fit-telf ta’ xi dritt jew mezz ta’ rikors.
46      Mill-Artikolu 80(1) tar-Regolament Nru 2100/94 jirriżulta li r-restitutio in integrum hija suġġetta għal żewġ kundizzjonijiet kumulattivi, fejn l-ewwel waħda hija li l-persuna inkwistjoni tkun aġixxiet bid-diliġenza meħtieġa fid-dawl taċ-ċirkustanzi partikolari u, it-tieni waħda, li n-nuqqas tal-imsemmija persuna kellu bħala konsegwenza diretta t-telf ta’ dritt jew ta’ mezz ta’ rikors (ara, b’analoġija, is-sentenza tal‑15 ta’ Settembru 2011, Prinz Sobieski zu Schwarzenberg vs UASI –
British-American Tobacco Polska (Romuald Prinz Sobieski zu Schwarzenberg), T‑271/09, mhux ippubblikata, EU:T:2011:478, punt 53 u l-ġurisprudenza ċċitata).
47      Barra minn hekk, l-osservanza tat-termini hija kwistjoni ta’ ordni pubbliku u r-restitutio in integrum jista’
jippreġudika ċ-ċertezza legali. Konsegwentement, il-kundizzjonijiet ta’ applikazzjoni ta’
restitutio in integrum għandhom jiġu interpretati b’mod strett (ara, f’dan is-sens u b’analoġija, id-digriet tad‑9 ta’ Diċembru 2022, AMO Development vs EUIPO (Strumenti mediċi), T‑311/22, mhux ippubblikat, EU:T:2022:822, punt 20 u l-ġurisprudenza ċċitata).
48      F’dan il-każ, fil-kuntest tat-tliet motivi invokati flimkien, ir-rikorrenti tikkontesta l-evalwazzjoni tal-Bord tal-Appell taċ-CPVO fir-rigward tal-ewwel kundizzjoni msemmija fil-punt 46 iktar ’il fuq, sa fejn dan il-bord ikkonkluda li hija ma kinitx ipproduċiet il-prova, li, minn naħa, hija kienet qiegħda taffaċċja ċirkustanzi partikolari u, min-naħa l-oħra, hija kienet uriet id-diliġenza kollha meħtieġa f’dawn iċ-ċirkustanzi.
49      Fl-ewwel lok, għandu jiġi eżaminat l-argument ibbażat fuq l-assenzi tal-membri tal-persunal tar-rikorrenti li jirriżultaw mill-pandemija tal-COVID‑19.
50      L-ewwel nett, il-Bord tal-Appell ġustament qies li r-rikorrenti ma kinitx ressqet argumenti konvinċenti li jippermettu li jiġi kkunsidrat li l-assenzi inkwistjoni kienu jispjegaw ir-raġuni għalfejn it-terminu għall-preżentata ta’ appell quddiemu ma kienx ġie osservat.
51      Fil-fatt, ir-rikorrenti ma tikkontestax li rċeviet id-deċiżjoni tal‑21 ta’ Marzu 2022 fid-data tat‑30 ta’ Marzu 2022. Għalhekk, hija kellha turi b’mod konkret ir-raġuni għalfejn hija ma kinitx f’pożizzjoni li tosserva t-terminu għall-preżentata ta’ appell li kien jiddekorri matul il-perijodu bejn it‑30 ta’ Marzu u t‑30 ta’ Mejju 2022.
52      Issa, ir-rikorrenti ma ressqet ebda prova li turi li l-assenzi minħabba raġunijiet mediċi tal-membri tal-persunal tagħha seħħew matul il-perijodu bejn it‑30 ta’ Marzu u t‑30 ta’ Mejju 2022.
53      It-tieni nett, fir-rigward tal-argument iktar speċifiku bbażat fuq l-assenza tal-unika impjegata li kienet responsabbli għall-korrispondenza maċ-CPVO, qabel kollox, mid-dikjarazzjoni tal-persuna kkonċernata jirriżulta li l-perijodu ta’ assenza li jikkonċernaha kien pjuttost jirrigwarda x-xahar ta’ Jannar 2022. Ir-rikorrenti ma ppreżentat ebda dokument li jindika l-perijodu li matulu din l-impjegata, li kienet responsabbli għall-korrispondenza maċ-CPVO, kienet assenti u b’hekk inkapaċi twettaq il-kompiti li ġew fdati lilha, relatati mal-imsemmija korrispondenza.
54      Għaldaqstant, ir-rikorrenti ma pproduċietx provi li jippermettu li jintwera li l-impjegata responsabbli għall-korrispondenza maċ-CPVO kienet assenti matul il-perijodu bejn Marzu u Mejju 2022 u li hija kienet għalhekk affaċċjat ċirkustanzi partikolari minħabba l-pandemija tal-COVID‑19 li pprekludewha milli tosserva t-terminu għall-preżentata ta’ appell, quddiem il-Bord tal-Appell taċ-CPVO, kontra d-deċiżjoni tal‑21 ta’ Marzu 2022.
55      Sussegwentement, anki jekk jitqies li din l-impjegata kienet assenti matul il-perijodu bejn it‑30 ta’ Marzu u t‑30 ta’ Mejju 2022, ir-rikorrenti ma ressqet ebda element li jippermetti li jiġi ġġustifikat li din l-impjegata ma setgħetx tiġi ssostitwita.
56      Barra minn hekk, għandu jiġi kkonstatat li r-rikorrenti ma spjegatx ir-raġunijiet għalfejn soluzzjonijiet oħra possibbli ma kinux ġew applikati sabiex tiġi rrimedjata l-assenza tal-impjegata tagħha li kienet responsabbli għall-korrispondenza maċ-CPVO. Pereżempju, anki kieku kienet ġiet ipprovata l-assenza ta’ din l-impjegata, li ma huwiex il-każ hawnhekk, ir-rikorrenti bl-ebda mod ma spjegat u ma ssostanzjat bi provi dak li kien ipprekludiha milli tittrażmetti l-kompiti tal-imsemmija impjegata u d-dettalji għal-login għall-ispazju personali MyPVR lil membru ieħor tal-persunal tagħha matul il-perijodu kkonċernat.
57      F’dan ir-rigward, il-Qorti Ġenerali diġà ddeċidiet li, anki jekk tiġi pprovata, l-indisponibbiltà ta’ persuna, fi ħdan kumpannija, anki jekk din kienet responsabbli għall-korrispondenza ma’ istituzzjoni, ma tistax tiġi kkunsidrata bħala ċirkustanza estranja għar-rikorrenti (ara, f’dan is-sens, id-digriet tal‑24 ta’ Marzu 2022, Cheers Interactive (India) vs EUIPO – Furrion Property (Rappreżentazzjoni ta’ tliet strixxi suwed orizzontali), T‑544/21, mhux ippubblikata, EU:T:2022:202, punt 36).
58      It-tielet nett, fir-rigward tal-argument ibbażat fuq l-attakk ċibernetiku sostnut minn kumpannija msieħba, li r-rikorrenti kienet vittma kollaterali tiegħu, ir-rikorrenti ma indikatx u lanqas a fortiori ma wriet kif attakk ċibernetiku li seħħ fl-aħħar tax-xahar ta’ Diċembru 2021 u li kien is-suġġett ta’ lment quddiem il-Prosekutur tar-Repubblika fl-Italja fis‑7 ta’ Jannar 2022 seta’ jiġġustifika n-nuqqas ta’ osservanza ta’ terminu li kien jiskadi ħames xhur wara, iktar u iktar peress li ma huwiex ikkontestat li r-rikorrenti rċeviet id-deċiżjoni tal‑21 ta’ Marzu 2022 fit‑30 ta’ Marzu 2022.
59      Ir-raba’ nett, għandu jiġi miċħud l-argument tar-rikorrenti li, essenzjalment, iċ-CPVO ma informahiex debitament bir-regoli applikabbli u bil-possibbiltajiet ta’ appell. L-ewwel nett, fid-deċiżjoni tal‑21 ta’ Marzu 2022, iċ-CPVO ġibed b’mod ċar l-attenzjoni tar-rikorrenti għall-possibbiltà li tippreżenta appell kontra din id-deċiżjoni fi żmien xahrejn mid-dħul fis-seħħ tagħha.
60      Sussegwentement, kif ġustament jenfasizza ċ-CPVO, ir-rikorrenti ġiet informata b’mod ċar, permezz ta’ posta elettronika min-naħa tiegħu tal‑5 ta’ Mejju 2022, bil-possibbiltà li tippreżenta appell u bil-kundizzjonijiet sabiex tagħmel dan. Iċ-CPVO ppreċiża wkoll il-kundizzjonijiet li għandhom jiġu ssodisfatti sabiex jiġi ppreżentat kemm appell għal annullament kif ukoll talba għal restitutio in integrum.
61      Fl-aħħar nett, ebda dispożizzjoni ma tobbliga liċ-CPVO jinforma lil parti bil-proċeduri li huma għad-dispożizzjoni tagħha u lanqas, a fortiori, li jagħti parir lill-imsemmija parti sabiex issegwi kwalunkwe mezz proċedurali (ara, b’analoġija, is-sentenza tal‑4 ta’ Mejju 2018, Skyleader vs EUIPO – Sky International (SKYLEADER), T‑34/17, mhux ippubblikata, EU:T:2018:256, punt 43).
62      Fit-tieni lok, ir-rikorrenti ssostni inutilment li, fid-dawl tad-daqs medju tagħha, hija ma kellhiex riżorsi finanzjarji suffiċjenti sabiex timpjega persunal addizzjonali sabiex tissostitwixxi l-persunal bil-leave tal-mard. Huwa wkoll inutli li hija tinvoka ostakoli legali li allegatament ipprekluduha milli tirrekluta persunal.
63      Fil-fatt, l-ewwel nett, l-argument vag tar-rikorrenti jwassal sabiex jiġi kkunsidrat li kull forma ta’ nuqqas ta’ persunal għal impriża agrikola ta’ daqs medju għandha titqies bħala każ ta’ forza maġġuri.
64      Tali raġunament ma huwiex biżżejjed sabiex juri b’mod konkret li l-kundizzjonijiet għall-applikazzjoni tar-restitutio in integrum huma ssodisfatti u li ċ-CPVO wettaq żball ta’ evalwazzjoni f’dan ir-rigward. Kif ġie enfasizzat fil-punt 47 iktar ’il fuq, għandu jitfakkar li dawn il-kundizzjonijiet għandhom jiġu interpretati b’mod strett.
65      It-tieni nett, l-argument li r-rikorrenti kienet legalment prekluża milli tirrekluta persunal minħabba l-leġiżlazzjoni Taljana tressaq għall-ewwel darba quddiem il-Qorti Ġenerali.
66      Issa, il-legalità tad-deċiżjoni kkontestata għandha tiġi evalwata mill-qorti tal-Unjoni abbażi tal-elementi li ċ-CPVO seta’ jkollu għad-dispożizzjoni tiegħu fil-mument meta ħa tali deċiżjoni (ara, f’dan is-sens, is-sentenza tal‑24 ta’ Settembru 2005, AQ vs ECHA, T‑1101/23, mhux ippubblikata, EU:T:2025:894, punt 33).
67      Barra minn hekk, l-att leġiżlattiv li fuqu r-rikorrenti tibbaża r-raġunament tagħha ma ġiex anness mar-rikors. L-imsemmi rikors isemmi dispożizzjoni ta’ din il-leġiżlazzjoni biss b’mod vag u mingħajr
kuntestwalizzazzjoni, u għalhekk ma jinkludi ebda spjegazzjoni konkreta li tippermetti li jiġi ddeterminat jekk u kif il-leġiżlazzjoni inkwistjoni kienet effettivament tapplika f’dan il-każ.
68      Konsegwentement, wara li ħa inkunsiderazzjoni l-elementi li kienu ġew ipprovduti lilu fil-mument tat-talba għal restitutio in integrum, iċ-CPVO ġustament ikkonkluda li r-rikorrenti ma kinitx ipproduċiet il-prova li hija kienet affaċċjat ċirkustanzi partikolari u lanqas li hija kienet aġixxiet bid-diliġenza kollha meħtieġa fid-dawl ta’ dawn l-elementi.
69      Minn dan isegwi li l-ewwel tliet motivi għandhom jiġu miċħuda bħala infondati.
Fuq ir-raba’ motiv, ibbażat fuq il-ksur tal-Artikolu 65 tar-Regolament Nru 874/2009
70      Permezz tar-raba’ motiv tagħha, fl-ewwel lok, ir-rikorrenti ssostni li hija ma rċevietx it-tfakkira mibgħuta miċ-CPVO, fl‑10 ta’ Jannar 2022, dwar it-taxxa annwali mhux imħallsa. Hija tikkritika lil dan tal-aħħar li kiser l-Artikolu 65 tar-Regolament Nru 874/2009, sa fejn ma pproduċiex il-prova tan-notifika effettiva u tar-riċezzjoni ta’ din it-tfakkira. Fit-tieni lok, tikkontesta, essenzjalment, il-fatt li l-ispazju personali MyPVR huwa kkunsidrat bħala mezz uffiċjali ta’ komunikazzjoni ta’ dokumenti jew ta’ deċiżjonijiet fis-sens tar-Regolament Nru 2100/94 u tar-Regolament Nru 874/2009 u, konsegwentement, tikkontesta l-applikabbiltà tal-kundizzjonijiet ġenerali dwar l-użu tas-sistemi elettroniċi ta’ komunikazzjoni maħruġa miċ-CPVO u intiżi għal dan tal-aħħar (iktar ’il quddiem il-“kundizzjonijiet ġenerali ta’
MyPVR”), kif iddefiniti fid-deċiżjoni tal‑20 ta’ Diċembru 2016 tal-President taċ-CPVO.
71      Iċ-CPVO jikkontesta l-argumenti mqajma insostenn ta’ dan il-motiv.
72      Preliminarjament, għandu jiġi enfasizzat li l-argumenti invokati insostenn tar-raba’ motiv huma, essenzjalment, identiċi għal dawk ippreżentati fil-kuntest tat-tieni motiv imqajjem fil-kawża li tat lok għas-sentenza tas‑17 ta’ April 2024, Melrose (T‑2/23, EU:T:2024:247), li ġiet ikkonfermata fuq appell permezz tas-sentenza tal‑1 ta’ Awwissu 2025, Romagnoli Fratelli vs CPVO (C‑426/24 P, mhux ippubblikata, EU:C:2025:619). Dawn għandhom jingħataw l-istess risposta.
73      Fl-ewwel lok, l-ispazju personali MyPVR jikkostitwixxi mezz uffiċjali ta’ komunikazzjoni valida għan-nota ta’ debitu tas‑27 ta’ Ottubru 2021 u għat-tfakkira tal‑10 ta’ Jannar 2022 (sentenza tas‑17 ta’ April 2024, Melrose, T‑2/23, EU:T:2024:247, punti 52 sa 65).
74      Fil-fatt, skont l-Artikolu 79 tar-Regolament Nru 2109/94, iċ-ĊPVO jinnotifika d-deċiżjonijiet kollha u t-taħrikiet kif ukoll in-notifiki u l-komunikazzjonijiet li minnhom jiddekorru terminu jew li n-notifika tagħhom hija meħtieġa skont dispożizzjonijiet oħra tal-imsemmi regolament jew permezz ta’ dispożizzjonijiet adottati bis-saħħa ta’ dan ir-regolament jew b’ordni tal-President taċ-ĊPVO. In-notifika tista’ ssir permezz tal-uffiċċji kompetenti tal-varjetajiet tal-Istati Membri.
75      Għandu jiġi rrilevat li, f’dan il-każ, peress li n-nota ta’ debitu tas‑27 ta’ Ottubru 2021 u t-tfakkira tal‑10 ta’ Jannar 2022 iffissaw it-tnejn li huma terminu li għandu jiġi osservat mir-rikorrenti, hemm lok li dawn jiġu kkunsidrati bħala “notifiki [jew] komunikazzjonijiet, li minnhom jiġi kalkolat limitu ta’ żmien” fis-sens tal-Artikolu 79 tar-Regolament Nru 2100/94.
76      Skont l-Artikolu 64 tar-Regolament Nru 874/2009, id-dokumenti jew il-kopji tagħhom li jkun fihom l-atti li għalihom in-notifika ex officio hija prevista fl-Artikolu 79 tar-Regolament Nru 2100/94 għandhom jiġu kkomunikati b’mezzi elettroniċi li għandhom ikunu stabbiliti mill-President taċ-ĊPVO jew bil-posta permezz ta’ ittra rreġistrata b’konferma ta’ riċezzjoni.
77      Mill-formulazzjoni tal-Artikolu 64(4) tar-Regolament Nru 874/2009 jirriżulta li, minn naħa, il-komunikazzjonijiet u n-notifiki taċ-CPVO li jagħtu bidu għad-dekorrenza ta’ terminu, fis-sens tal-Artikolu 79 tar-Regolament Nru 2100/94, jistgħu jiġu kkomunikati elettronikament u, min-naħa l-oħra, il-modalitajiet tal-imsemmija komunikazzjoni b’mezz elettroniku huma ddeterminati mill-President taċ-CPVO.
78      Skont l-Artikolu 64(4) tar-Regolament Nru 874/2009, fl‑20 ta’ Diċembru 2016, il-President taċ-CPVO adotta deċiżjoni dwar il-komunikazzjonijiet elettroniċi li joriġinaw miċ-CPVO u intiżi għal dan tal-aħħar.
79      L-ewwel paragrafu tal-Artikolu 3 tad-deċiżjoni tal‑20 ta’ Diċembru 2016 tal-President taċ-CPVO jipprevedi li ċ-CPVO għandu jqiegħed għad-dispożizzjoni pjattaforma ta’ komunikazzjoni elettronika, fuq is-sit internet tiegħu “www.cpvo.europa.eu”, li tippermetti lill-utenti jirċievu, jaraw, jistampaw u jirreġistraw id-dokumenti u l-komunikazzjonijiet kollha disponibbli b’mod elettroniku mibgħuta miċ-CPVO u r-risposta għall-komunikazzjonijiet u għat-talbiet għal fajls u għal dokumenti oħra. Dan l-ispazju ta’ komunikazzjoni elettronika (“Spazju personali”) huwa sistema ristretta u ser jissejjaħ “MyPVR”.
80      Ir-raba’ paragrafu tal-Artikolu 3 tad-deċiżjoni tal‑20 ta’ Diċembru 2016 tal-President taċ-CPVO jipprevedi li, ladarba tintemm l-implimentazzjoni tagħha, MyPVR għandu jipproponi l-possibbiltà li wieħed jirċievi b’mod elettroniku l-komunikazzjonijiet kollha li joriġinaw miċ-CPVO. Jekk l-utent jagħżel din il-possibbiltà, iċ-CPVO jibgħatlu l-komunikazzjonijiet kollha b’mod elettroniku permezz ta’ dan l-ispazju personali, il-pjattaforma elettronika, ħlief fil-każ li dan ikun impossibbli għal raġunijiet tekniċi.
81      Skont l-ewwel paragrafu tal-Artikolu 4 tad-deċiżjoni tal‑20 ta’ Diċembru 2016 tal-President taċ-CPVO, hekk kif l-utent attiv jagħżel li jikkomunika maċ-CPVO b’mod elettroniku, il-komunikazzjonijiet uffiċjali kollha taċ-CPVO disponibbli f’forma elettronika għandhom jintbagħtu lilu permezz ta’
MyPVR. Id-dokumenti li fihom atti li għalihom l-Artikolu 79 tar-Regolament Nru 2100/94 jipprevedi notifika ex officio għandhom jiġu kkomunikati permezz ta’
MyPVR.
82      Skont l-Artikolu 6 tad-deċiżjoni tal‑20 ta’ Diċembru 2016 tal-President taċ-CPVO, “il-kundizzjonijiet ġenerali ta’ użu li jinsabu fis-sit internet taċ-[CPVO] dwar il-komunikazzjonijiet elettroniċi li joriġinaw miċ-[CPVO] u intiżi għal dan tal-aħħar, imwettqa permezz ta’
MyPVR, għandhom jispeċifikaw iktar l-azzjonijiet elettroniċi, il-kundizzjonijiet relatati magħhom u l-modalitajiet tekniċi li għalihom huma suġġetti l-komunikazzjonijiet elettroniċi li joriġinaw miċ-[CPVO] u intiżi għal dan tal-aħħar kif ukoll l-impenji ta’ użu li l-utenti għandhom jidħlu għalihom”.
83      Mill-ewwel u mir-raba’ paragrafu tal-Artikolu 3 u mill-ewwel paragrafu tal-Artikolu 4 tad-deċiżjoni tal‑20 ta’ Diċembru 2016 tal-President taċ-CPVO, imsemmija fil-punti 79 u 81 iktar ’il fuq, jirriżulta li l-komunikazzjonijiet u n-notifiki kollha, inklużi dawk koperti mill-Artikolu 79 tar-Regolament Nru 2100/94, jistgħu jsiru permezz tal-ispazju personali MyPVR, bil-kundizzjoni li l-utent ikun attiva l-għażla li tippermetti liċ-CPVO jikkomunika miegħu b’mod elettroniku.
84      Barra minn hekk, l-Artikolu 6 tad-deċiżjoni tal‑20 ta’ Diċembru 2016 tal-President taċ-CPVO, imsemmi fil-punt 82 iktar ’il fuq, jipprevedi li l-kundizzjonijiet ġenerali ta’
MyPVR għandhom jispeċifikaw iktar l-azzjonijiet elettroniċi, il-kundizzjonijiet relatati magħhom u l-modalitajiet tekniċi li għalihom huma suġġetti l-komunikazzjonijiet elettroniċi li joriġinaw miċ-CPVO. Konsegwentement, l-applikabbiltà ta’ dawn il-kundizzjonijiet ġenerali lanqas ma tista’ tiġi kkontestata.
85      Barra minn hekk, il-punt 4(b) tal-verżjoni 3.0 tal-kundizzjonijiet ġenerali ta’
MyPVR jafferma mill-ġdid li, meta l-utent ikun għażel il-komunikazzjoni elettronika, iċ-CPVO jikkomunikalu b’mod validu d-deċiżjonijiet, il-komunikazzjonijiet u d-dokumenti l-oħra b’mod elettroniku permezz tal-ispazju personali, sakemm jekk dan ma jkunx possibbli għal raġunijiet tekniċi jew fil-każ fejn ċerti funzjonalitajiet tal-imsemmi spazju jkunu qegħdin jiġu żviluppati. F’dawn il-każijiet, il-komunikazzjonijiet elettroniċi permezz tal-posta elettronika jew b’kull mezz ieħor validu ta’ komunikazzjoni jistgħu jiġu aċċettati bħala mezz ta’ komunikazzjoni approvata.
86      Għaldaqstant, l-ilment dwar, essenzjalment, l-illegalità tal-ispazju personali MyPVR inkwantu wieħed mill-mezzi ta’ komunikazzjoni uffiċjali ma jistax jintlaqa’.
87      Madankollu, mir-raba’ paragrafu tal-Artikolu 3 mill-ewwel paragrafu tal-Artikolu 4 tad-deċiżjoni tal‑20 ta’ Diċembru 2016 tal-President taċ-CPVO kif ukoll mill-punt 4(b) tal-verżjoni 3.0 tal-kundizzjonijiet ġenerali ta’
MyPVR jirriżulta li l-użu ta’
MyPVR bħala mezz ta’ komunikazzjoni uffiċjali huwa suġġett għall-kundizzjoni li l-utent ikun attiva l-għażla li tippermetti liċ-CPVO jikkomunika miegħu b’mod elettroniku.
88      F’dan ir-rigward, għandu jiġi nnotat li r-rikorrenti ma tikkontestax li hija kienet għażlet il-komunikazzjoni b’mod elettroniku permezz ta’
MyPVR, fis-sens tad-dispożizzjonijiet imsemmija fil-punt 87 iktar ’il fuq, u li hija kienet aċċettat il-verżjoni 3.0 tal-kundizzjonijiet ġenerali ta’
MyPVR, u b’hekk ikkonfermat id-deċiżjoni tagħha li tagħżel il-komunikazzjoni b’mod elettroniku.
89      Skont il-punt 2 tal-verżjoni 3.0 tal-kundizzjonijiet ġenerali ta’
MyPVR, l-utenti jintrabtu li jużaw l-ispazju personali sabiex, b’mod partikolari, jirċievu komunikazzjonijiet u dokumenti mibgħuta miċ-CPVO. Il-komunikazzjonijiet elettroniċi permezz tal-posta elettronika jistgħu jiġu ammessi bħala mezz ta’ komunikazzjoni awtorizzat biss fil-każijiet fejn il-pjattaforma ma tkunx xierqa. Barra minn hekk, it-tieni paragrafu tal-punt 2 jipprevedi li, bl-użu tal-ispazju personali, l-utent jintrabat li jikkonforma mal-obbligi stabbiliti fl-ewwel paragrafu tal-punt 2 tal-imsemmija kundizzjonijiet ġenerali.
90      Għaldaqstant, ma hemm l-ebda dubju li, bl-użu tal-ispazju personali u billi aċċettat il-kundizzjonijiet ġenerali ta’
MyPVR, ir-rikorrenti aċċettat li tirċievi komunikazzjonijiet u notifiki taċ-CPVO permezz tal-ispazju personali MyPVR.
91      Fid-dawl ta’ dawn il-kunsiderazzjonijiet, hemm lok li jiġi miċħud l-ilment dwar l-illegalità ta’
MyPVR bħala mezz ta’ komunikazzjoni uffiċjali f’dak li jirrigwarda r-rikorrenti.
92      Fit-tieni lok, fir-rigward tal-ilment ibbażat fuq l-allegat ksur tal-Artikolu 65 tar-Regolament Nru 874/2009 sa fejn iċ-CPVO ma pproduċiex il-prova tan-notifika effettiva u tar-riċezzjoni tat-tfakkira mibgħuta fl‑10 ta’ Jannar 2022, dan għandu jiġi miċħud għall-istess raġunijiet bħal dawk li jinsabu fis-sentenza tas‑17 ta’ April 2024, Melrose (T‑2/23, EU:T:2024:247, punti 71 sa 77).
93      Fil-fatt, għandu jiġi enfasizzat li t-tfakkira tal‑10 ta’ Jannar 2022 intbagħtet permezz ta’
MyPVR. Għaldaqstant, l-Artikolu 65 tar-Regolament Nru 874/2009, dwar il-komunikazzjonijiet mibgħuta permezz tal-posta, ma jistax japplika f’dan il-każ. F’dan ir-rigward, għandu jsir riferiment għall-Artikolu 64a tar-Regolament Nru 874/2009, dwar il-komunikazzjonijiet ppreżentati b’mezzi elettroniċi jew b’kull mezz tekniku ieħor.
94      L-Artikolu 64a(1) tar-Regolament Nru 874/2009 jipprevedi li l-komunikazzjoni b’mod elettroniku għandha titwettaq permezz tat-trażmissjoni ta’ kopja diġitali tad-dokument li għandu jiġi kkomunikat. In-notifika titqies li tkun saret fid-data li fiha l-komunikazzjoni tkun waslet għand id-destinatarju. Il-President taċ-CPVO għandu jistabbilixxi l-modalitajiet tal-komunikazzjonijiet permezz ta’ mezzi elettroniċi. Skont l-Artikolu 64a(3) tal-istess regolament, il-President taċ-CPVO għandu jiddetermina l-modalitajiet ta’ komunikazzjoni permezz ta’ mezzi tekniċi oħra ta’ komunikazzjoni.
95      Kif diġà ġie kkonstatat fil-punti 88 sa 90 iktar ’il fuq, ir-rikorrenti ma tikkontestax li aċċettat li tirċievi l-komunikazzjonijiet u n-notifiki taċ-CPVO permezz ta’
MyPVR. F’dan ir-rigward, għandu jitfakkar ukoll li, skont l-ewwel paragrafu tal-Artikolu 4 tad-deċiżjoni tal-President taċ-CPVO tal‑20 ta’ Diċembru 2016, hekk kif l-utent ikun attiva l-għażla li jikkomunika maċ-CPVO b’mod elettroniku, il-komunikazzjonijiet uffiċjali kollha taċ-CPVO disponibbli f’forma elettronika, inklużi d-dokumenti li jinkludu atti li għalihom hija prevista notifika prevista fl-Artikolu 79 tar-Regolament Nru 2100/94, jiġu kkomunikati lilu permezz ta’
MyPVR. Għaldaqstant, MyPVR għandu jitqies bħala l-unika mezz uffiċjali ta’ notifika
tal-komunikazzjonijiet uffiċjali, inklużi dawk previsti fl-Artikolu 79 tar-Regolament Nru 2100/94.
96      Konsegwentement, skont l-ewwel paragrafu tal-Artikolu 4 tad-deċiżjoni tal‑20 ta’ Diċembru 2016 tal-President taċ-CPVO, iċ-CPVO kkomunika lir-rikorrenti permezz ta’
MyPVR, fl-ewwel lok, fis‑27 ta’ Ottubru 2021, nota ta’ debitu dwar il-ħlas tat-taxxa annwali, segwita, fit‑28 ta’ Ottubru 2021, minn posta elettronika awtomatika u, fit-tieni lok, fl‑10 ta’ Jannar 2022, it-tfakkira inkwistjoni li stednitha tħallas it-taxxa mhux imħallsa skont l-Artikolu 83(2) tar-Regolament Nru 2100/94, segwita, fil‑11 ta’ Jannar 2022, minn posta elettronika awtomatika.
97      F’dak li jirrigwarda l-komunikazzjoni effettiva tat-tfakkira tal‑10 ta’ Jannar 2022, ir-raba’ paragrafu tal-Artikolu 4 tad-deċiżjoni tal‑20 ta’ Diċembru 2016, tal-President taċ-CPVO jippreċiża li deċiżjoni jew kull dokument ieħor għandhom jitqiesu li ġew ikkomunikati fl-iskadenza tas-seba’ jum wara dak li matulu tkun intbagħtet posta elettronika lill-utent sabiex javżah li l-kopja diġitali tad-deċiżjoni jew tad-dokument tkun ittellgħet miċ-CPVO fl-ispazju personali. F’dan il-każ, minn dan isegwi li t-tfakkira tal‑10 ta’ Jannar 2022 għandha titqies li ġiet ikkomunikata fit‑18 ta’ Jannar 2022, jiġifieri s-seba’ jum wara l‑11 ta’ Jannar 2022, data meta ntbagħtet il-posta elettronika awtomatika li tinforma lir-rikorrenti li d-dokument inkwistjoni ttella’ fuq l-ispazju personali MyPVR.
98      Barra minn hekk, skont il-ħames paragrafu tal-Artikolu 4 tad-deċiżjoni tal‑20 ta’ Diċembru 2016 tal-President taċ-CPVO, jekk utent ma jirnexxilux jikkonsulta deċiżjoni jew kwalunkwe dokument ieħor, huwa obbligat jinforma liċ-CPVO mingħajr dewmien. Għandu jiġi kkonstatat li, f’dan il-każ, ir-rikorrenti ma informatx liċ-CPVO b’xi problema ta’ aċċess għad-dokumenti inkwistjoni.
99      Konsegwentement, iċ-CPVO ma jistax jiġi kkritikat li ma kkomunikax it-tfakkira tal‑10 ta’ Jannar 2022. Fl-assenza ta’ prova kuntrarja min-naħa tar-rikorrenti, it-tfakkira inkwistjoni hija meqjusa li ġiet riċevuta minn din tal-aħħar fit‑18 ta’ Jannar 2022. B’hekk, dan l-ilment għandu wkoll jiġi miċħud bħala infondat.
100    Fid-dawl ta’ dak li ntqal iktar ’il fuq, ir-raba’ motiv għandu jiġi miċħud u, konsegwentement, ir-rikors kollu kemm hu għandu jiġi miċħud bħala infondat, mingħajr ma hemm lok li tingħata deċiżjoni dwar it-tieni kap tat-talbiet tar-rikorrenti, intiż essenzjalment sabiex il-Qorti Ġenerali tilqa’ t-talba għal restitutio in integrum eżaminata mill-Bord tal-Appell, u lanqas dwar it-tielet kap tat-talbiet tar-rikorrenti, intiż sabiex il-Qorti Ġenerali tistabbilixxi mill-ġdid id-dritt Komunitarju tal-varjetà ta’ pjanti inkwistjoni.
Fuq l-ispejjeż
101    Skont l-Artikolu 134(1) tar-Regoli tal-Proċedura tal-Qorti Ġenerali, il-parti li titlef għandha tiġi kkundannata għall-ispejjeż, jekk dawn ikunu ntalbu.
102    Peress li r-rikorrenti tilfet, hemm lok li tiġi kkundannata għall-ispejjeż, kif mitluba miċ-CPVO.
Għal dawn il-motivi,
IL-QORTI ĠENERALI (Is-Sitt Awla)
taqta’ u tiddeċiedi:
1)      Ir-rikors huwa miċħud.
2)      Romagnoli Fratelli SpA hija kkundannata għall-ispejjeż.
Škvařilová-Pelzl
Nõmm
Kukovec
Mogħtija f’qorti bil-miftuħ fil-Lussemburgu, fid-29 ta’ April 2026.
Firem
*      Lingwa tal-kawża: l-Ingliż.